Ο **Γουίλιαμ Χέρβεϋ Άλεν ο νεότερος** (*William Hervey Allen Jr.*, 8 Δεκεμβρίου 1889 – 28 Δεκεμβρίου 1949) ήταν Αμερικανός συγγραφέας, γνωστός για τα ιστορικά μυθιστορήματά του, ιδίως για το ογκώδες
*Anthony Adverse*, που μεταφέρθηκε στον κινηματογράφο ως ομώνυμη ταινία ήδη από το 1936 και θεωρείται από πολλούς κριτικούς της λογοτεχνίας ως «το πρότυπο και ο πρόδρομος του σύγχρονου αμερικανικού ιστορικού μυθιστορήματος». Υπήρξε ωστόσο και αξιόλογος ποιητής. Γεννήθηκε στο Πίτσμπεργκ της Πενσυλβάνια. Γονείς του ήταν ο Γουίλιαμ Χέρβεϋ Άλεν και η Χέλεν Έμπυ Μάγιερς (*Helen Ebey Myers*).

Σπουδές και πολεμική εμπειρία
-----------------------------

Σε ηλικία 20 ετών ο Άλεν κατατάχθηκε ως σημαιοφόρος στο Πολεμικό Ναυτικό των ΗΠΑ και κατόπιν εγγράφηκε στη Ναυτική Ακαδημία, από όπου όμως αποστρατεύθηκε το 1911 εξαιτίας ενός τραυματισμού του σε αγώνισμα στίβου. Σπούδασε έτσι οικονομικά στο Πανεπιστήμιο του Πίτσμπεργκ, από όπου απεφοίτησε το 1915. Κατά τη διάρκεια των σπουδών του εκεί έγραφε στο χιουμοριστικό περιοδικό *The Pitt Panther*.

Ο Άλεν υπηρέτησε ως ανθυπασπιστής στα μεξικανικά σύνορα το 1916 κατά τη διάρκεια της εκστρατείας εναντίον του Πάντσο Βίγια. Το ίδιο έτος δημοσίευσε μια ποιητική συλλογή υπό τον τίτλο *Ballads of the Border* (= «Μπαλάντες των συνόρων»). Υπηρέτησε επίσης ως ανθυπολοχαγός στην 28η Μεραρχία Πεζικού του αμερικανικού στρατού κατά τον Α΄ Παγκόσμιο Πόλεμο και πολέμησε στην επίθεση του Αιν-Μάρνη, στη Γαλλία, τον Ιούλιο και Αύγουστο του 1918, μάλιστα τραυματίσθηκε στο Φισμ τον Αύγουστο του 1918.

Ακαδημαϊκή σταδιοδρομία
-----------------------

Ο Άλεν έγινε καθηγητής της φιλολογίας στο Πανεπιστήμιο του Πίτσμπεργκ. Δίδαξε επίσης για ένα διάστημα στη Στρατιωτική Ακαδημία Πόρτερ στο Τσάρλεστον (Νότια Καρολίνα) και ως φιλόλογος σε γυμνάσιο αρρένων του Τσάρλεστον. Εκεί γνώρισε τον Ντυμπόουζ Χέυγουορντ, με τον οποίο συνεργάσθηκαν στην ποιητική συλλογή *Carolina Chansons* (1922).

Το 1925 ο Άλεν έδωσε διαλέξεις στο Πανεπιστήμιο Κολούμπια. Το 1926-1927 ήταν λέκτορας της σύγχρονης ποιήσεως στο Κολέγιο Βάσαρ, στο οποίο τότε φοιτούσαν μόνο γυναίκες, και εκεί γνώρισε τη μελλοντική του σύζυγο.

Συγγραφική σταδιοδρομία
-----------------------

Ο Άλεν έγραψε μια όχι μυθοπλαστική καταγραφή των πολεμικών εμπειριών του με τίτλο *Toward the Flame* (1926). Κατόπιν το βιβλίο του *Wampum and Old Gold* κέρδισε το Βραβείο Νέων Ποιητών του Γέιλ. Η μεγαλύτερη εμπορική επιτυχία του Άλεν ήταν ωστόσο το *Anthony Adverse*, ογκώδες ιστορικό μυθιστόρημα σε εννέα «βιβλία». Τα πνευματικά δικαιώματα αυτού του έργου ήταν αρκετά για να ζήσουν ο Άλεν και η οικογένειά του για όλη την υπόλοιπη ζωή τους.

Ο συγγραφέας θαύμαζε τον Τόμας Τζέφερσον. «Το ενδιαφέρον για την αμερικανική ιστορία και για ένα είδος αμερικανικού ουτοπισμού θα χαρακτήριζε το μεγαλύτερο μέρος των ώριμων έργων του.» Σχεδίασε μια σειρά μυθιστορημάτων σχετικών με την αποικιακή ιστορία μέχρι την ανεξαρτησία των ΗΠΑ, με τον γενικό τίτλο «Οι αποκληρωμένοι». Ολοκλήρωσε τρία έργα σε αυτή τη σειρά, τα *The Forest and the Fort* (1943), *Bedford Village* (1944) και *Toward the Morning* (1948). Και τα τρία αφηγούνται τη ζωή του Σαλάθιελ Άλμπαϊν, ενός λευκού εποίκου που είχε απαχθεί από τους Ινδιάνους Σώνη τη δεκαετία του 1750. Αυτή η τριλογία εκδόθηκε και ενιαία υπό τον τίτλο *City in the Dawn*. Ο Άλεν συνέγραψε και μια βιογραφία του Έντγκαρ Άλλαν Πόε με τον τίτλο *Israfel* (1926).

Ο συγγραφέας είχε και φυσιολατρικό ενδιαφέρον για τη φύση της πατρίδας του: Τη δεκαετία του 1940 επιμελήθηκε μαζί με τον Καρλ Κάρμερ τη σειρά βιβλίων «Τα ποτάμια της Αμερικής» και προέτρεψε τη φίλη του Μάρτζορυ Στόουνμαν Ντάγκλας να γράψει το *Έβεργκλεϊντς: ο ποταμός της χλόης*. Ο Άλεν ήταν επίσης φίλος με τους ποιητές Ρόμπερτ Φροστ και Όγκντεν Νας.

Προσωπική ζωή
-------------

Στις 30 Ιουνίου 1927 ο Άλεν νυμφεύθηκε την Ανν Άντριουζ, που υπήρξε φοιτήτριά του στο Βάσαρ. Αυτός ο γάμος θεωρήθηκε κάπως σκανδαλώδης και το ζευγάρι πήγε να ζήσει στις Βερμούδες. Απέκτησαν τρία τέκνα: τη Μάρσια, τη Μαίρυ Ανν και τον Ρίτσαρντ.

Ο Άλεν απεβίωσε στο σπίτι του στο Κοκονατ Γκρόουβ του Νότιου Μαϊάμι από καρδιακή προσβολή σε ηλικία 60 ετών. Η σορός του αναπαύεται στο Εθνικό Κοιμητήριο Άρλινγκτον της Ουάσινγκτον

Επιλεγμένη εργογραφία
---------------------

* *Wampum and Old Gold*. Yale University Press. 1921.
* *Toward the Flame*, George H. Doran Company, 1926
* *Israfel: The Life and Times of Edgar Allan Poe* (1926, επανέκδ. 1934)
* *Anthony Adverse* (1933), ISBN 4-87187-890-2
* *Action at Aquila*, Farrar & Rinehart, (1938)
* *The Forest and the Fort* (1943)
* *Bedford Village* (1944)
* *Toward the Morning* (1948)
* *The City in the Dawn* (1950)
* Achmed Abdullah, Hervey Allen, επιμ. (2003). *Lute and Scimitar*. Kessinger Publishing. ISBN 978-0-7661-7626-3.

Παραπομπές
----------

1. 1 2  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. 118846590. Ανακτήθηκε στις 17  Οκτωβρίου 2015.
2. 1 2  «Encyclopædia Britannica» (Αγγλικά) biography/Hervey-Allen. Ανακτήθηκε στις 9  Οκτωβρίου 2017.
3. 1 2  (Αγγλικά) *SNAC*. w6sn0b6b. Ανακτήθηκε στις 9  Οκτωβρίου 2017.
4. ↑  *Czech National Authority Database*. xx0002414. Ανακτήθηκε στις 23  Νοεμβρίου 2019.
5. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb129965042. Ανακτήθηκε στις 10  Οκτωβρίου 2015.
6. ↑  Ανακτήθηκε στις 4  Μαρτίου 2021.
7. 1 2 3  "Hervey Allen", Poetry Foundation"
8. 1 2 3 4  "Hervey Allen", Pennsylvania Center for the Book, Pennsylvania State University
9. 1 2  *Who Was Who in American History, the Military*, Marquis Who's Who, Σικάγο 1975, σελ. 8, ISBN 0837932017
10. ↑  Elmer, Anne June, επιμ. (1936). *The Pitt Panther*. *1936 Owl*. Pittsburgh, PA: Senior Class of the University of Pittsburgh. σελ. 128. Ανακτήθηκε στις 14 Απριλίου 2018.
11. 1 2  «William Hervey Allen, Jr. First Lieutenant, United States Army». Ανακτήθηκε στις 13 Απριλίου 2016.
12. ↑  *Marjory Stoneman Douglas; Voice of the River*, Pineapple Press, Englewood 1987, σελ. 190
13. ↑  Scott Wilson: *Resting Places: The Burial Sites of More Than 14000 Famous Persons* (entry 188)

Πηγές
-----

* Το λήμμα «Άλλεν Γουλιέλμος Χέρβεϋ» στη *Νέα Ελληνική Εγκυκλοπαίδεια* «Χάρη Πάτση», τόμος 4, σελίδα 392
* Το αρχείο του Χέρβεϋ Άλεν (Hervey Allen Papers, 1831-1965), SC.1952.01, Τμήμα Ειδικών Συλλογών, Πανεπιστήμιο του Πίτσμπεργκ

Εξωτερικοί σύνδεσμοι
--------------------

* Λίγα βιογραφικά από τον Ryan Cannon
* Έργα του/της Hervey Allen στο Project Gutenberg
* Έργα της/του ή για την/τον Χέρβεϋ Άλεν στο Internet Archive
* Ο Χέρβεϋ Άλεν στο «Βρες τον τάφο του»

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 56742955
* **ΕΒΕ**: 108068
* LCCN: n50034892
* ISNI: 0000 0001 0904 3590
* GND: 118846590
* SUDOC: 053429834
* BNF: cb129965042 (data)
* BIBSYS: 90515404
* ULAN: 500400869
* NLA: 35003468
* NDL: 00519517
* NKC: xx0002414
* ICCU: RAVV062251

 |

 |